ທີ່ປຶກສາດ້ານຄວາມປອດໄພແຫ່ງຊາດ ຄົນໃໝ່ ຈະມີອຳນາດ ຄວບຄຸມ ສະພາຄວາມໝັ້ນຄົງ
ທ່ານ Robert Harward ເປັນຜູ້ທຳອິດທີ່ທ່ານທຣຳ ເລືອກໃຫ້ໄປແທນ ທ່ານ Michael Flynnຜູ້ທີ່ໄດ້ຖືກກົດດັນ ໃຫ້ລາອອກ ຫຼັງຈາກທີ່ໄດ້ເຂົ້າປະຕິບັດໜ້າທີ່ ພຽງ 24 ມື້ເທົ່ານັ້ນ.
ບຸກຄົນ ທີ່ປະທານາທິບໍດີ ສະຫະລັດ ທ່ານດໍໂນລ ທຣຳ ເລືອກໃຫ້ເປັນທີ່ປຶກສາດ້ານ ຄວາມໝັ້ນຄົງ ແຫ່ງຊາດ ຄົນຕໍ່ໄປ ຈະມີອຳນາດເຕັມສ່ວນ ໃນການຕັດສິນໃຈ ກ່ຽວກັບ ການບັນຈຸບັນດາພະນັກງານ ໃນສະພາຄວາມໝັ້ນຄົງແຫ່ງຊາດ ຫຼື NSC ດັ່ງທີ່ຫົວໜ້າ ເສນາທິການໃຫຍ່ ຂອງທ່ານທຣຳ ໄດ້ກ່າວໄປ ໃນວັນອາທິດວານນີ້ ບັນຫາດັ່ງກ່າວ ກ່ຽວກັບການຄວບຄຸມ ຕາມການລາຍງານນັ້ນ ເຫດຜົນອັນນຶ່ງກໍແມ່ນ ວ່າ ອະດີດນາຍພົນທະຫານເຮືອ Robert Harward ໄດ້ປະຕິເສດບໍ່ຮັບເອົາ ຕຳແໜ່ງ ດັ່ງກ່າວ ເມື່ອສັບປະດາແລ້ວນີ້ ຫົວໜ້າພະນັກງານ ໃນທຳນຽບຂາວ ທ່ານ Reince Priebus ໄດ້ກ່າວໃນ ລາຍການ ຂ່າວ FOX News Sunday ວ່າ ທ່ານ Harward ເປັນຜູ້ທຳອິດທີ່ທ່ານທຣຳ ເລືອກໃຫ້ໄປແທນ ທ່ານ Michael Flynn ຜູ້ທີ່ໄດ້ຖືກກົດດັນໃຫ້ລາອອກ ຫຼັງຈາກທີ່ໄດ້ເຂົ້າປະຕິບັດໜ້າທີ່ພຽງ 24 ມື້ເທົ່ານັ້ນ ທ່ານທຣຳ ໄດ້ຂໍໃຫ້ທ່ານ Flynn ອະດີດນາຍພົນ ກອງທັບບົກ ລາອອກ ຍ້ອນວ່າ ທ່ານ Flynn ໄດ້ເຮັດໃຫ້ ຮອງປະທານາທິບໍດີ ທ່ານ Mike Pence ເຂົ້າໃຈຜິດ ກ່ຽວກັບ ການສົນທະນາທາງໂທລະສັບ ທີ່ທ່ານໄດ້ລົມກັບ ເອກອັກຄະລັດຖະທູດ ຣັດເຊຍ ປະຈຳວໍຊິງຕັນ ກ່ອນໜ້າຄະນະລັດຖະບານຊຸດໃໝ່ ຈະເຂົ້າກຳອຳນາດ ອີງຕາມການກ່າວ ຂອງທຳນຽບຂາວ ທ່ານທຣຳ ໄດ້ມີແຜນການທີ່ຈະສຳພາດ ຜູ້ສະໝັກສີ່ທ່ານ ສຳລັບຕຳແໜ່ງດັ່ງກ່າວ ໃນວັນອາທິດວານນີ້ ໃນຂະນະທີ່ທ່ານ ໄດ້ໄປພັກເຊົາໃນວັນທ້າຍສັບປະດາ ຢູ່ທີ່ ສະໂມສອນແຄມຫາດທະເລ Mar-a-Lago ອັນຫລູຫລາຂອງທ່ານ ໃນລັດ Florida ອີງຕາມລາຍງານ ທ່ານທຣຳ ໄດ້ປຶກສາຫາລືເລື່ອງຕຳແໜ່ງ ເປັນການສ່ວນຕົວ ຫຼື ຜ່ານທາງໂທລະສັບ ກັບ ຜູ້ຮັກສາການທີ່ປຶກສາດ້ານຄວາມໝັ້ນຄົງແຫ່ງຊາດ ທ່ານ Keith Kellogg ນາຍພົນກອງທັບບົກ ຜູ້ທີ່ໄດ້ກະສຽນແລ້ວ ກັບທ່ານ John Bolton ອະດີດເອກອັກຄະລັດຖະທູດ ສະຫະລັດ ປະຈຳອົງການສະຫະປະຊາຊາດ ກັບນາຍ ພົນກອງທັບບົກ H R McMaster ແລະ ກັບຜູ້ອະທິການບໍດີ ຂອງວິທະຍາຄານ ທະຫານ ສະຫະລັດ West Point ນາຍພົນ Robert Caslen